מחזור הדם בצורה סכימטית, דרך האיברים הגדולים והעורקים הראשיים. באדום דם מחומצן, בכחול דם דל בחמצן, ובסגול, נימי הדם. בראש התמונה, הריאות, האחראיות לחמצון הדם**מחזור הדם** (נקרא גם **מערכת הדם**; **מערכת ההובלה**; **המערכת הקרדיווסקולרית**; קרדיו - לב, וסקולרי - בנוי מצינורות) היא מערכת שתפקידה לספק לכל התאים החיים בגוף את כל צורכי הקיום שלהם, באמצעות הדם. היא משמשת כמערכת הובלה אל ומן התאים, ומתווכת בין מערכות הגוף השונות. אורכם הכולל של כלי הדם בגופו של אדם בוגר הוא כ-100,000 ק"מ.

המודינמיקה (אנ') (מיוונית: haemo- דם, dúnamis- כוח) היא ענף ברפואה העוסק בפעילות ובכוחות הפועלים במחזור הדם, ביניהם לחץ הדם, דופק, ושאר מדדים חיוניים.

מרכיבי מערכת ההובלה
-------------------

מיקום הלב ביחס לצלעות
* **הלב** - איבר שרירי שתפקידו להזרים את הדם לכל חלקי הגוף דרך כלי הדם על ידי התכווצויות קצובות.
	+ **אבי העורקים** (ותין) - הוא העורק הראשי בגוף, שממנו מסתעפים כל עורקי מחזור הדם הסיסטמי. אבי העורקים יוצא מן החדר השמאלי של הלב, עולה בקשת מעל הלב ויורד בקדמת עמוד השדרה, שם הוא מסתעף לענפים גדולים וקטנים, עד שלבסוף מתפצל לעורקי הכסל המשותפים מעט מתחת לגובה הטבור. זהו עורק שרירי אלסטי, וכאשר הוא מתמלא בדם הלחץ בו הוא גבוה יותר מאשר בכל שאר העורקים בגוף. תכונה זו מאפשרת את זרימת הדם דרכו לשאר עורקי הגוף.
* **עורקים**  - כלי דם גדולים בעלי שכבת שריר עבה על-מנת לעמוד בלחץ הדם הגבוה בכל התכווצות של הלב. העורקים מתפצלים לעורקיקים שעוברים לכל אורך הגוף ומובילים את הדם מהלב לכל האיברים והרקמות בגוף.
* **עורקיקים** - כלי דם קטנים יותר המתפצלים לנימים.
* **נימים** - כלי הדם הקטנים ביותר במערכת ההובלה. דופנם הדק עשוי משכבת תאים אחת בלבד ומאפשר חילוף חומרים עם התאים הצמודים אליהם. כמעט כל תא בגוף צמוד לנים אחד או יותר. קבוצת נימים מתאחדת ליצירת ורידון; הנימים חשובים מאוד ופגיעים מאד.  
בַּריאות הנימים נמצאים בצמוד לנאדיות הריאה, שם מתבצע ביניהם חילוף חומרים: בעוד שהפחמן דו-חמצני (הרעיל לגוף) מועבר מהדם שבנימים אל הנאדיות, החמצן (הדרוש לגוף) עובר מן הנאדיות אל הדם.
* **ורידונים** - כלי דם קטנים המתאחדים ליצירת וריד אחד.
* **ורידים**  - כלי דם גדולים בהם ישנם שסתומים חד-כיווניים המאפשרים זרימת דם לכיוון הלב בלבד, משאבת השרירים מסייעת בהזרמת הדם ללב. הוורידים מתאחדים מכל חלקי הגוף אל הורידים הנבובים - העליון והתחתון.
* **וריד נבוב**  - זהו כלי הדם הגדול ביותר המוביל דם אל הלב.

מערכת ההובלה ביונקים
--------------------

ביונקים, ובהם בני האדם, ישנו מחזור דם כפול:

### מחזור הדם הגדול

נקרא גם "**המערכת הכללית הסיסטמית**", "המחזור הסיסטמי" או "מחזור כל כלי הדם בגוף", מספק חמצן לכל הרקמות בגוף.

מחזור זה מעביר דם בין איברי הגוף השונים ללב ובחזרה: דם עשיר בחמצן נכנס לעליה השמאלית וממשיך אל חדר שמאל. מהחדר השמאלי יוצא הדם אל האאורטה - אבי העורקים. האאורטה עוברת לאורך הגוף וממנה מתפצלים עורקים גדולים המעבירים דם לאורך הגוף. מהעורקים מתפצלים עורקיקים ומהם נימים, המהווים חלק מהאיברים והרקמות והאחראים להעברת מזון לכל תא ותא.

בנימים מתרחש חילוף חומרים: חמצן ומזון יוצאים מהדם ונכנסים אל התאים ואילו מהתאים יוצא פחמן דו-חמצני וחומרי פסולת. בשלב זה הנימים מתלכדים לורידונים ומובילים את הדם חזרה אל הלב. מהוורידונים מגיע הדם לשני ורידים גדולים: הוריד הנבוב העליון והוריד הנבוב התחתון, המחזירים את הדם לעליה הימנית של הלב; ממנה ממשיך הדם, שכעת עשיר בפחמן דו-חמצני ועני מאוד בחמצן, אל החדר הימני. מהחדר הימני הוא עובר לעורק הריאה, ודרכו אל הריאות. זהו השלב האחרון במחזור הדם: מתבצע חילוף הפוך של הגזים, כשחמצן נכנס מהריאות לדם ופחמן דו-חמצני נכנס מהדם אל הריאות, משם הוא נפלט החוצה. הדם, שוב עשיר בחמצן, נכנס אל העלייה השמאלית, משם אל החדר השמאלי, ממנו אל הגוף, ובזאת מסתיים מחזור הדם.

מחזור הדם: למטה המחזור הקטן (המערכת הריאתית), למעלה המחזור הגדול (המערכת הכללית הסיסטמית).
### מחזור הדם הקטן

 ערך מורחב – **מחזור הריאות**  

נקרא גם המערכת הריאתית, הופך דם דל בחמצן ועשיר בפחמן דו-חמצני לדם עשיר בחמצן ודל בפחמן דו-חמצני.

מחזור זה מעביר דם מהלב אל הריאות ובחזרה: דם דליל בחמצן (ועשיר בפחמן דו-חמצני) נכנס מהווריד הנבוב לעליה הימנית וממשיך אל החדר הימני. משם הוא זורם לריאות דרך עורק הריאה, המתפצל ל-2 (עורק אחד לכל ריאה), ומובל לנאדיות הריאה שם הוא מועשר בחמצן (ומשחרר לנאדיות את הפחמן הדו-חמצני שהיה בו). מנאדיות הריאה הוא עובר לווריד הריאה, דרכו הוא זורם אל העלייה השמאלית. מחזור זה מכונה גם "מחזור הדם הריאתי".

מחלות של מערכת הדם
------------------

 ערכים מורחבים – **מחלות של מערכת הדם, דלקת כלי דם**  

קיימות מספר מחלות המתקיימות במערכת הדם, כשפתרונות לכך יכולים להיות הגברת פעילות זרימת הדם דרך ספורט ומעבר לאורח חיים בריא.

גילוי מחזור הדם
---------------

 ערך מורחב – **גילוי מחזור הדם**  

גילוי מחזור הדם היה תהליך הדרגתי שהתמשך מימי קדם ועד המאה ה-17. בימי קדם לא הבינו את תפקידו של הדם, אם כי ידעו שהוא נחוץ לחיים. מרכזיותו של הלב במערכת הייתה ידועה, והיו מוכרים מסתמי הלב. בעת החדשה החלו להבין את תפקידיו השונים של הדם, אך לא הבינו את פעולת מערכת הדם. העובדה שהדם זורם במחזוריות בגוף התקבלה רק לאחר גילוי מסתמי הוורידים במאה ה-16, והבנת המערכת הושלמה במאה ה-17 עם גילוי הנימים.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מחזור הדם** |
| ויקימילון ערך מילוני בוויקימילון: **מחזור הדם הראתי** |
| ויקישיתוף תמונות ומדיה בוויקישיתוף: **מחזור הדם** |

* מחזור הדם העוברי - ד"ר אבי כספי, סרטון באתר יוטיוב
* אתר לב וליבה של מטח ושל המרכז לחינוך מדעי וטכנולוגי
* צמ"ד אונליין - מאגר מדע: כלי הדם סרטון עם הסברים.
* רפואת כלי דם וטרשת עורקים - אתר האנגיולוג והחברה הישראלית לחקר וטיפול טרשת עורקים. מכיל מידע לגבי כל הקשור בכלי דם, מחלות כלי דם ומחזור הדם.
* מחזור הדם, באתר אנציקלופדיה בריטניקה (באנגלית)

הערות שוליים
------------

1. ↑  מילון מונחים בקרדיולוגיה, באתר האיגוד הקרדיולוגי בישראל
2. ↑  אי ספיקת לב: מילון המונחים המלא, באתר "הלב שלי"

| תאי דם |
| --- |
| תאי דם אדומים | אריתרוציטים • רטיקולוציטים | תא דםתא דם |
| תאי דם לבנים | נויטרופילים • אאוזינופילים • באזופילים • מקרופאגים • לימפוציטים • מונוציטים • פגוציטים |
| ראו גם | טסיות דם • פלזמה • דם • מחזור הדם |

| מערכות הגוף |
| --- |
| 

|  |
| --- |
| המערכת האנדוקרינית • מערכת החיסון • מערכות החישה (מערכת המגע, מערכת הראייה, מערכת השמיעה, מערכת הריח, מערכת הטעם) • מערכת הכסות • מערכת הלימפה • מערכת העיכול • מערכת ההובלה • מערכת הנשימה • מערכת העצבים (מערכת העצבים המרכזית, מערכת העצבים ההיקפית) • מערכת הרבייה • מערכת השלד והשרירים (מערכת השלד, מערכת השרירים) • מערכת השתן |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539765505171
* BNE: XX525158
* BnF: cb11934858z (data)
* LCCN: sh99004797
* NDL: 00575112
* NKC: ph121472
* TA98: A12.0.00.000

 |